Številka: 5446-1/2019/42

Datum: 21. 10. 2021

Zadeva: Zapisnik o drugem posvetu s ključnimi deležniki o Programu za odpravljanje materialne prikrajšanosti v obdobju 2021 -2027

**Datum in trajanje posveta**: 22. september 2021, 10.00 – 13.30

**Kraj posveta**: MS Teams

**Prisotni**: MDDSZ: Valentina Vehovar, Polona Samec, Barbara Goričan, Mateja Maja Hrovat, Miha Sluga, Kristina Krpan, Rdeči križ Slovenije: Mateja Lamovšek, Slovenska karitas: Peter Tomažič, Jana Flajs, Jože Kern, Matej Pirnat, Vincencijeva zveza dobrote: Janja Završnik, Mozaik Društvo za socialno vključenost: Sonja Šavel, Socialna zbornica Slovenije: Carmen Šeruga.

**Dnevni red posveta**:

* Pozdravni nagovor,
* Predstavitev predloga Programa za odpravljanje  materialne prikrajšanosti 2021-2027,
* Nadaljnji koraki programiranja,
* Razprava,
* Zaključki.

**Uvodni nagovor in predstavitev osnutka Programa**

Po uvodnem nagovoru direktorice Urada za izvajanje kohezijske politike, ga. Samec, in generalne direktorice Direktorata za socialne zadeve, MDDSZ, sta ga. Krpan in ga. Hrovat, MDDSZ, predstavili osnutek Programa.

Povedali sta, da je ključni cilj Programa zagotavljati kontinuirano pomoč v obliki hrane in osnovno materialno pomoč najmanj 150.000 ogroženim osebam letno, ter vključiti najmanj 60% prejemnikov pomoči v različne spremljevalne ukrepe, ki bodo spodbujali njihovo socialno vključevanje. Za izvedbo Programa je namenjenih 32,5 mio EUR sredstev, od katerih jih 90% sofinancira EU iz Evropskega socialnega sklada +, 10% jih zagotovi Slovenija. Za nakup blaga je predvidenih 27,1 mio EUR, od katerih bo 80% namenjenih nakupu hrane, 20% osnovni materialni pomoči (npr. higienski pripomočki), za razdeljevanje blaga in izvajanje spremljevalnih ukrepov je namenjenih 3,8 mio EUR. Ključne ciljne skupine pomoči v hrani so: prejemniki socialnih transferjev in najbolj ranljive ciljne skupine, ter druge osebe, ki se znajdejo v materialni stiski. Ključne ciljne skupine osnovne materialne pomoči so starejši od 65 let, zlasti starejše samske ženske, gospodinjstva z enim članom, migranti, druge najbolj ranljive ciljne skupine. Za namen spremljanja končnih prejemnikov bo MDDSZ vzpostavilo računalniško podprto evidenco končnih prejemnikov, ki bo namenjena spremljanju doseganja kazalnikov, o katerih je potrebno poročati Evropski komisiji. Izvajale se bodo obvezne vsebine spremljevalnih ukrepov (pogovori s končnimi prejemniki z namenom identifikacije stisk in težav, informiranje o razpoložljivih aktivnostih v lokalnem okolju za izboljšanje socialnega vključevanja, laično psihosocialno svetovanje in razbremenilni pogovori s končnimi prejemniki, ozaveščanje in izobraževanje o zmanjšanju količin odpadne hrane) ter izbirne vsebine (aktivnosti za krepitev socialnih veščin, prostočasne aktivnosti za kvalitetno preživljanje prostega časa, druge vsebine).

MDDSZ je pripravilo osnutek Programa na podlagi Uredbe 2021/1060/EU, Uredbe 2021/1057/EU, izkušenj in priporočil iz programskega obdobja 2014-2020. Pri pripravi osnutka je MDDSZ upoštevalo tudi izsledke prvega posveta s ključnimi deležniki, ki je potekal 22. novembra 2019, in prejeta mnenja ključnih deležnikov na prvi osnutek Programa, na katera se je MDDSZ odzvalo v začetku septembra 2021.

**Nadaljnji koraki programiranja**

Ga. Samec, MDDSZ, je udeležence seznanila, da bo MDDSZ osnutek Programa posredoval Evropski komisiji v neformalno presojo do začetka oktobra 2021, v javno razpravo v novembru 2021, decembra 2021 pa v formalno potrditev Vladi RS in nato Evropski komisiji.

Cilj MDDSZ je, da Evropska komisija odobri Program v začetku naslednjega leta 2022, kar pomeni, da bi z izvajanjem razdeljevanja pomoči iz novega Programa lahko pričeli s 1. 1. 2023. Opozorila je, da je predpogoj za potrditev Programa odobren Sporazum o partnerstvu med Slovenijo in Komisijo, ki ga na nacionalni ravni usklajuje Služba Vlade RS za razvoj in evropsko kohezijsko politiko.

**Razprava – odziv ključnih deležnikov**

* ***Opredelitev glavnih ciljnih skupin***

G. Tomažič in g. Pirnat iz Slovenske karitas sta izpostavila, da ključne ciljne skupine, ki so opredeljene v Programu, ne zajemajo vseh ciljnih skupin, ki pomoč potrebujejo. Omenila sta, da ne vključujejo oseb, ki so npr. v postopku pridobivanja pravic iz javnih sredstev, ki se znajdejo v posebnih okoliščinah (zadolženost, bolezen, idr.), ki si pomoči ne želijo, a jo nujno potrebujejo, ki pomoč potrebujejo, vendar nimajo ustreznih dokazil, ki prejemajo invalidsko pokojnino ali invalidsko nadomestilo, brezdomce, Rome, delavce migrante in tujce, ki se z družino naselijo v Republiki Sloveniji, in družine, kjer sta oba starša zaposlena, vendar imata nizke dohodke.

G. Kern iz Slovenske karitas je opozoril tudi na veliko administrativno breme, ki ga imajo partnerske organizacije pri spremljanju končnih prejemnikov in je predlagal poenostavitev postopkov spremljanja in poročanja. Predlagal je tudi, da se partnerskim organizacijam dodeli diskrecijska pravica, da same presodijo, komu bodo namenile pomoč.

Ga. Lamovšek iz Rdečega križa Slovenije se je strinjala z mnenjem Slovenske karitas in izpostavila, da je pri oblikovanju ciljnih skupin potrebno posebno pozornost nameniti revnim zaposlenim ter osebnim okoliščinam posameznikov (krediti, visoki življenjski stroški), delavcem migrantom, ter partnerskim organizacijam dopustiti diskrecijsko pravico, da same odločijo, ali posameznik potrebuje pomoč. Opozorila je še na ciljno skupino prejemnikov socialne pomoči, ki so mnenja, da jim pomoč pripada, kar je potrebno ustrezno upoštevati pri opredelitvi ciljnih skupin.

Ga. Samec in ga. Vehovar, MDDSZ, sta se s predlogi strinjali, izpostavili sta, da bo potrebno določiti enotne kriterije za dodelitev pomoči in dokazovanje upravičenosti oseb do pomoči.

* ***Osnovna materialna pomoč***

G. Tomažič iz Slovenske karitas je predlagal, da se pomoč v obliki osnovne materialne pomoči lahko dodeli istim ciljnim skupinam kot pomoč v hrani, ob tem, da partnerska organizacija sama presodi, ali končni prejemnik, poleg hrane, potrebuje tudi osnovno materialno pomoč, ter razmislek o znižanju obsega sredstev za osnovo materialno pomoč na največ 10%. Predlagal je tudi, da se v naslednjem obdobju več pozornosti nameni nakupu bolj kakovostne in zdrave hrane.

MDDSZ se je s predlogi strinjal in jih bo ustrezno upošteval pri pripravi Programa.

* ***Spremljanje končnih prejemnikov – vzpostavitev evidence***

Ga. Lamovšek, Rdeči križ Slovenije, je povedala, da bi uvedba nove baze končnih prejemnikov za njih pomenila dodatno administrativno breme, saj že imajo svoj program e-sociala, ki ga uporabljajo za vodenje evidenc končnih prejemnikov v okviru Operativnega programa za materialno pomoč najbolj ogroženim 2014-2020 (OP MPO).

G. Tomažič in g. Pirnat, Slovenska karitas, sta ravno tako izpostavila, da bi uvedba nove baze končnih prejemnikov pomenila dodatno administrativno breme, ki bi ga prostovoljci težko zmogli. Predlagala sta, da MDDSZ razmisli, katere podatke zares potrebuje za poročanje Evropski komisiji in preveri, ali ne gre za zbiranje osebnih podatkov, za katere partnerske organizacije nimajo ustreznih pravnih podlag.

Ga. Šavel, Mozaik-društvo za socialno vključenost, je povedala, da so z obema partnerskima organizacijama razvili dobro sodelovanje, saj od obeh prejemajo hrano, financirano iz OP MPO, ki jo razdelijo med svoje uporabnike, pri tem vodijo evidenco končnih prejemnikov in o njej poročajo partnerskima organizacijama.

Ga. Samec, MDDSZ, je pojasnila, da so zahteve po spremljanju in poročanju določene s strani Evropske komisije, ki se jim ne moremo izogniti, zato je potrebno obstoječi sistem spremljanja in poročanja ustrezno nadgraditi. Ga. Vehovar, MDDSZ, je povedala, da se MDDSZ zaveda administrativnega bremena partnerskih organizacij, zato bo pripravil poslovno analizo, ki bo pokazala najbolj smotrn način izdelave oziroma nadgradnje obstoječih sistemov spremljanja podatkov.

* ***Vsebina spremljevalnih ukrepov***

G. Tomažič, Slovenska karitas je izpostavil, da predlagane obvezne vsebine spremljevalnih ukrepov niso najbolj primerne z vidika potreb končnih prejemnikov, predvsem ozaveščanje in izobraževanje o zmanjšanju količin odpadne hrane. Opozoril je, da vseh vsebin ne bo mogoče izvajati na vseh razdelilnih mestih zaradi pomanjkanja kadra partnerskih organizacij. Izrazil je tudi pomislek o navedeni ciljni vrednosti specifičnega kazalnika učinka spremljevalnih ukrepov, predlagal je tudi, da se natančno navede metodologija spremljanja kazalnika.

Ga. Samec in ga. Krpan, MDSSZ, sta pojasnili, da izvajanje obveznih vsebin spremljevalnih ukrepov ne bo potrebno zagotavljati na vseh razdelilnih mestih, metodologija spremljanja kazalnika glede % vključenih končnih prejemnikov v spremljevalne ukrepe pa se ne spreminja glede na tekoče obdobje. Metodologija spremljanja kazalnika bo natančneje opredeljena v navodilih partnerskim organizacijam. Ciljna vrednost kazalnika, t.j. 60% delež prejemnikov hrane in/ali blaga vključenih v spremljevalne ukrepe, temelji na vrednosti, o kateri sta partnerski organizaciji MDDSZ poročali v letu 2020, zato si kot država ne moremo zastaviti nižjih ciljev, kot jih že dosegamo v tem programskem obdobju in o njih poročamo Evropski komisiji. Zapis spremljevalnega ukrepa glede odpadne hrane bo ustrezno popravljen.

**Zaključki posveta:**

1. MDDSZ popravi ključne ciljne skupine Programa tako, da bodo vključevale vse identificirane primere, ključno vodilo je, da so ciljne skupine Programa skupine z najvišjo stopnjo tveganja revščine v državi. Pomoč lahko prejmejo tudi osebe, ki bodo s strani pristojnih služb in partnerskih organizacij prepoznane kot pomoči potrebne. Kriteriji upravičenosti oseb do pomoči bodo enotni, ugotavljanje upravičenosti bo v pristojnosti partnerskih organizacij.
2. MDDSZ upošteva predlog znižanja obsega sredstev za osnovne materialne pomoči na 10% ter zagotovi bolj kvalitetno in zdravo hrano.
3. MDDSZ bo izdelalo poslovno analizo aplikativne rešitve za vodenje evidence končnih prejemnikov za potrebe poročanja, pri čemer bodo upoštevani že razviti IT sistemi partnerskih organizacij.
4. MDDSZ popravi vsebine spremljevalnih ukrepov tako, da bodo odražale potrebe končnih prejemnikov, ohrani se ukrep informiranje o ravnanju s hrano, zloženke z informacijami zagotovi MDDSZ.
5. MDDSZ posreduje osnutek Programa Evropski komisiji v neformalni pregled do začetka oktobra 2021.

Pripravili:

Mateja Maja Hrovat

Kristina Krpan

Polona Samec

direktorica Urada